සෑම අංශයකින්ම ලෝකය දෙස බලා කටයුතු කිරීමේ අවශ්‍යතාවය පෙන්වා දුන් ජනාධිපතිවරයා පැමිණෙන අභියෝග පිළිබඳව අවධානය යොමු කර ඒ සියල්ල තමාට ජය ගත හැකි යැයි ආත්ම ශක්තිය ගොඩනඟා ගත යුතු බවත් එවිට ඕනෑම අභියෝගයක් ජයගත හැකි බවත් සඳහන් කළේය.අනාගත ජීවිත ජය ගන්නට තම බාල කාලය පිළිබඳව වැඩි අවධානයක් යොමු කිරීම අතිශය වැදගත් බව කී රාජපක්ෂ මහතා සුන්දර ළමා කාලය යළි කිසිදිනෙක නොලැබෙන බවද අවධාරණය කළේය.පාසල් අධ්‍යාපනය පමණක් නොව බාහිර කි‍්‍රයාකාරකම් කෙරෙහිද සෑම දරුවෙක්ම අවධානය යොමු කළයුතු බවත් ඒ හරහා දරු දැරියන්ගේ අනාගතය වඩා යහපත් කරගත හැකි බවද ජනාධිපතිවරයා මෙහිදී ප්‍රකාශ කළේය.ළමා කාලය නිකරුණේ ගෙවා දමන්නෙකුට අනාගතයක් පිළිබඳව හිතන්න බැරි බවත් ඒ නිසාම ළමා කාලය හොඳින් ගත කිරීම අවශ්‍ය බවත් පෙන්වා දුන් ජනාධිපතිවරයා පන්නිපිටිය ධර්මපාල විද්‍යාලයෙන් අධ්‍යාපනය ලබා මේ රටේ ඉහළම තලවලට පැමිණි පුරවැසියන් විශාල ප්‍රමාණයක් සිටින බවද කීවේය.මවුපියන්ගෙන් දරුවන්ට කොතරම් සැප සම්පත් ලැබුණද ඒ සියල්ල පසෙකලා මේ රටේ දරුවන්ට හොඳ අධ්‍යාපනයක් ලබාදිය යුතු බවත් එමගින් දරුවන්ට ඉදිරියට යාමට හැකි බවත් සඳහන් කළ ජනාධිපතිවරයා ලෝකයේ ඇති සොරකම් කළ නොහැකි එකම දෙය උගත්කම බවද සිහිපත් කළේය.ජල සම්පාදන හා ජලාපවහන ඇමැති දිනේෂ් ගුණවර්ධන, අධ්‍යාපන ඇමැති බන්දුල ගුණවර්ධන, ඉදිකිරීම් ඉංජිනේරු සේවා නිවාස හා පොදු පහසුකම් ඇමැති විමල් වීරවංශ, කම්කරු හා කම්කරු සබඳතා ඇමැති ගාමිණී ලොකුගේ, පාර්ලිමේන්තු මන්ත්‍රී දුමින්ද සිල්වා, පන්නිපිටිය ධර්මපාල විද්‍යාලයේ විදුහල්පති කේ. ජී. විමලසේන මහත්වරු ඇතුළු විශාල පිරිසක් මේ අවස්ථාවට එක්ව සිටියහ..